Predkladacia správa

	Materiál „Revidované pravidlá a postup vysielania slovenských národných expertov a stážistov do inštitúcií Európskej únie“ (ďalej Pravidlá) sa predkladá na základe uznesenia vlády SR č. 704/2006, ktoré ukladá aktualizovať existujúci dokument „Návrh postupu vysielania národných expertov do inštitúcií EÚ“, prijatý 14. 7. 2004.

Pravidlá, ktorých cieľom je zjednotiť a upraviť postup vysielania národných expertov a stážistov Slovenskej republiky do inštitúcií Európskej únie, vychádzajú zo spoločnej európskej úpravy vysielania národných expertov, ktorá je zakotvená v aktuálnom rozhodnutí Európskej komisie č. 2033 z 1. 6. 2006. Materiál sa takisto zaoberá postupom a pravidlami vysielania stážistov zo štátnej správy do štruktúr Európskej komisie a ďalších inštitúcií EÚ, ktoré čerpajú z materiálu pripraveného generálnym direktoriátom pre administratívu a personálne záležitosti (DG ADMIN) a takisto reflektujú zaužívanú prax jednotlivých rezortov štátnej správy.

Kategória národný zástupca („National Member“) nie je obsiahnutá v predkladanom materiály. Tento pojem je definovaný v rozhodnutí Rady EÚ z 28. 2. 2002, ktoré upravuje zriadenie Eurojustu. Vysielanie národných zástupcov je výlučne v gescii MS SR.

Prílohu č. 1 Pravidiel tvorí vzor nominačného listu, ktorý posiela vysielajúca organizácia Stálemu zastúpeniu SR pri EÚ v Bruseli. Prílohu č. 2 tvorí rozhodnutie Európskej komisie, ktorým sa stanovujú pravidlá vysielania národných expertov do Komisie.

Predkladaný materiál nemá priamy finančný vplyv na štátny rozpočet, na zamestnanosť, ani na životné prostredie.